Diari Oficial de la Generalitat Valenciana


Sumari del DOGV 8040, del 16-05-2017 (2017/3918)

RESOLUCIÓ de 8 de maig de 2017, del director general de Relacions amb les Corts, per la qual es publica el protocol general entre la Universitat Politècnica de València i l'Institut Superior d'Ensenyances Artístiques de la Comunitat Valenciana (ISEACV), per a impulsar i coordinar la posada en marxa d'activitats docents i investigadores d'interés comú sobre la música, la dansa, l'art dramàtic, la ceràmica i el disseny.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8040

Data del DOGV
:   16-05-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/3918


Data del document
:   08-05-2017

Organisme emissor
:   Presidència de la Generalitat

Tipus de document
:   Resolució

RESOLUCIÓ de 8 de maig de 2017, del director general de Relacions amb les Corts, per la qual es publica el protocol general entre la Universitat Politècnica de València i l'Institut Superior d'Ensenyances Artístiques de la Comunitat Valenciana (ISEACV), per a impulsar i coordinar la posada en marxa d'activitats docents i investigadores d'interés comú sobre la música, la dansa, l'art dramàtic, la ceràmica i el disseny. [2017/3918]  
La Universitat Politècnica de València i l'Institut Superior d'Ensenyances Artístiques de la Comunitat Valenciana (ISEACV) han subscrit, el dia 20 de març de 2017, un protocol general per a impulsar i coordinar la posada en marxa d'activitats docents i investigadores d'interés comú sobre la música, la dansa, l'art dramàtic, la ceràmica i el disseny, i conforme amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 4 de maig de 2017 i número 621/2017 procedix la publicació en el Diari Oficial de la Generalitat Valenciana del protocol esmentat, que figura com a annex d'aquesta resolució.   
  
  
València, 8 de maig de 2017.- El director general de Relacions amb les Corts: Antonio Torres Salvador.  
  
  
Protocol general entre la Universitat Politècnica de València i l'Institut Superior d'Ensenyances Artístiques de la Comunitat Valenciana (ISEACV), per a impulsar i coordinar la posada en marxa d'activitats docents i investigadores d'interés comú sobre la música, la dansa, l'art dramàtic, la ceràmica i el disseny.  
  
València, 20 de març de 2017  
  
Reunits  
D'una part, Francisco José Mora Más, rector de la Universitat Politècnica de València (d'ara en avant, la Universitat), en nom i representació d'aquesta, amb domicili al camí de Vera, s/n, de València (Espanya), en exercici de les competències que a aquest efecte li reconeixen la Llei orgànica 6/2001, de 21 de desembre, d'universitats, els Estatuts d'aquesta universitat, aprovats pel Decret 182/2011, de 25 de novembre, del Consell, i el Decret 65/2013, de 30 de maig, relatiu al seu nomenament.  
De l'altra, Vicent Marzà Ibáñez, president de l'Institut Superior d'Ensenyances Artístiques de la Comunitat Valenciana (d'ara en avant, ISEACV), que actua d'acord amb la facultat establida en l'article 6, apartat 2.c, de la Llei 8/2007, de 2 de març, de la Generalitat, d'ordenació de centres superiors d'ensenyances artístiques i de la creació de l'Institut Superior d'Ensenyances Artístiques de la Comunitat Valenciana, i vist que la formalització d'aquest protocol ha sigut aprovat per l'Acord del Consell de 10 de febrer.  
  
Manifesten  
Primer. Que la Universitat Politècnica de València, d'acord amb el que disposa l'article 2, apartats a i c dels seus estatuts, es configura com un servei públic dirigit a «la formació integral dels estudiants a través de la creació, el desenvolupament, la transmissió i la crítica de la ciència, de la tècnica, de l'art i de la cultura, des del respecte als principis ètics, amb una decidida orientació a la consecució d'una ocupació d'acord amb el seu nivell d'estudis» i a «la contribució i el suport científic, tècnic i artístic al desenvolupament cultural, social i econòmic de l'Estat i en particular de la Comunitat Valenciana».  
Segon. L'ISEACV, dins de la seua missió d'impulsar les ensenyances artístiques a la Comunitat Valenciana i d'acord amb el que disposa l'esmentada Llei 8/2007, té com un dels seus objectius l'establiment de fórmules de col·laboració amb les universitats valencianes i amb les d'altres àmbits geogràfics, i amb altres centres superiors d'ensenyances artístiques, i, en especial, en el marc de l'Espai Europeu d'Educació Superior. Així mateix, té com una de les seues funcions potenciar i difondre les ensenyances artístiques dins i fora de la Comunitat Valenciana.  
  
Tercer. Per tot això, les dues institucions manifesten el seu interés comú a participar de manera activa en la programació d'activitats docents i d'investigació sobre la música, les arts escèniques, la ceràmica i el disseny, i crear una via estable de col·laboració sobre això. A fi de regular les condicions d'aquesta col·laboració, els compareixents subscriuen aquest protocol general, d'acord amb les següents  
  
  
Clàusules  
  
Primera. Finalitat del protocol general de col·laboració  
Per mitjà d'aquest protocol general, la Universitat Politècnica de València i l'ISEACV estableixen el marc general de col·laboració entre les esmentades institucions a fi d'impulsar i coordinar la posada en marxa d'activitats docents i investigadores d'interés comú sobre la música, la dansa, l'art dramàtic, la ceràmica i el disseny.  
  
Segona. Modalitats de col·laboració  
A fi de satisfer el contingut establit en la clàusula anterior, ambdues parts es comprometen, en la mesura dels mitjans de què puguen disposar, i d'acord amb les normes de cada institució, a:  
a) El foment de la col·laboració entre les dues entitats en projectes formatius d'interés comú en l'àmbit de les ensenyances de la música, de dansa, d'art dramàtic, estudis superiors de disseny i estudis superiors d'arts plàstiques, entre els quals s'inclouen els estudis superiors de ceràmica i els estudis superiors del vidre.  
b) L'establiment de fórmules de conveni entre les dues entitats per a promocionar estudis de postgrau (màsters i doctorats).  
c) El foment de la col·laboració entre les dos entitats per a desenrotllar projectes d'investigació d'interès comú en els àmbits propis de cada entitat.  
d) El foment de la col·laboració entre ambdues institucions per a facilitar la valoració i la transferència del coneixement artístic al servei de la cultura i el desenvolupament econòmic en qualsevol àmbit geogràfic, principalment a la Comunitat Valenciana.  
e) El foment de la col·laboració que permeta l'accés als recursos i a les instal·lacions entre ambdues institucions.  
f) L'organització conjunta d'activitats d'extensió cultural.  
g) L'organització de qualsevol altra activitat que, en l'àmbit de les seues competències, ambdues parts acorden per ser de mutu interés.  
  
Tercera. Regulació de convenis específics  
Per al desplegament d'aquest protocol general, les parts firmants subscriuran convenis específics elaborats de comú acord, en els quals es concretaran l'objecte de la col·laboració, el pla de treball, els participants i el finançament.  
Quan siga pertinent, per a l'anàlisi i el seguiment de cada actuació duta a terme per mitjà d'un conveni específic, es crearà una comissió mixta de seguiment integrada per membres d'ambdues institucions en el mateix nombre.  
  
Quarta. Difusió i publicitat  
En totes les activitats, projectes i resultats objecte d'aquest protocol general serà obligatori incloure i anomenar clarament les institucions firmants.  
  
Cinquena. Comunicacions  
Tot avís, sol·licitud o comunicació que les parts hagen d'adreçar-se en virtut d'aquest protocol general s'efectuarà per escrit, pels mitjans i als llocs que estableix la legislació vigent bàsica en matèria de procediment administratiu de les administracions públiques, i es considerarà realitzat des del moment que el document corresponent s'entregue al destinatari en les seues respectives seus.  
  
Sisena. Duració  
Aquest protocol general serà efectiu des de la data de la firma i tindrà una vigència de quatre anys; serà prorrogable per períodes de la mateixa duració mitjançant un acord exprés de les parts, sempre que tinga l'informe favorable dels òrgans corresponents.  
Setena. Modificació  
Les parts podran modificar aquest protocol general en qualsevol moment per mitjà d'un acord exprés de les parts firmants.  
  
Huitena. Regla de no-despesa  
L'aplicació i l'execució d'aquest protocol general, incloent-hi tots els actes jurídics que puguen ser dictats per a desplegar-lo o d'executar-lo, no podran tindre incidència en la dotació de tots i cada un dels capítols de despesa assignada a la Conselleria d'Educació, Investigació, Cultura i Esport, ni en el pressupost de la Universitat i, en tot cas, haurà de ser atesa amb els respectius mitjans personals i materials, de la Universitat i de la conselleria competent per raó de la matèria.  
  
  
Novena. Resolució  
Qualsevol de les dues parts podrà resoldre aquest protocol general quan la part contrària incomplisca greument o de manera reiterada les seues obligacions arreplegades en les seues clàusules, o quan una de les parts manifeste expressament la seua voluntat de rescindir-lo totalment, la qual cosa haurà de ser comunicada amb un preavís de tres mesos, com a mínim. En tot cas, les accions ja iniciades hauran de continuar fins que siguen finalitzades.  
  
Deu. Conflictes  
Les discrepàncies sorgides sobre la interpretació, desenvolupament, modificació, resolució i efectes que puguen derivar-se de l'aplicació d'aquest protocol general hauran de ser resoltes per una comissió paritària integrada per quatre persones: dues en representació de la Universitat, designades pel rector, i dues més en representació de l'ISEACV, designades pel president. Una còpia dels actes, acords o informes de la comissió de seguiment es remetrà a la direcció de l'ISEACV. Si no s'arriba a un acord, les qüestions litigioses seran de coneixement i competència de la Sala Contenciosa Administrativa del Tribunal Superior de Justícia de la Comunitat Valenciana.  
  
I perquè conste, i en prova de conformitat, firmen aquest protocol general per duplicat, en el lloc i la data indicats en l'encapçalament.  
  
  
El president de l'ISEACV: Vicent Marzà Ibáñez.  
El rector de la Universitat Politècnica de València: Francisco José Mora Más.